Amerikanske senatorer advarer Egypt
Republikanerne John McCain og Kelly Ayotte og uavhengige Joe Lieberman advarer også Egypt om at den amerikanske bistanden på 1,3 milliarder dollar i året er i fare. «Krisen med den egyptiske regjeringen har nå nådd et slikt nivå at den nå truer vårt langvarige forhold,» skriver de tre i en felleserklæring. De sier at et slikt brudd ville være katastrofalt, og at risikoen for et brudd aldri har vært større. Også demokraten John Kerry, som leder Senatets utenrikskomité, refser Egypts ledere for det han kaller «et slag i ansiktet på amerikanere som har støttet Egypt i flere tiår, og på egyptiske individer og NGO-er som har satt framtiden inn på å arbeide for et mer demokratisk Egypt». Flere av dem som er anklaget, har arbeidet for demokratiinstitutter som drives av de to store amerikanske partiene. Ikke minst derfor har anklagene utløst raseri blant amerikanske politikere. En norsk statsborger er blant de 44 personene som Egypt anklager for ulovlig finansiering av frivillige organisasjoner.
Tre ledende amerikanske senatorer, deriblant John McCain, truer med brudd med Egypt etter at en rekke amerikanere og andre utlendinger er anklaget for ulovlig finansiering av frivillige organisasjoner.